SPALI วิ่ง 3% โบรกชี้กำไรปี 65 ทะลุ 7 พันลบ. รับยอดขายเด่น-เปิดโครงการใหม่ ชูเป้า 28 บ.
SPALI วิ่ง 3% โบรกชี้กำไรปี 65 แตะ 7.20 พันลบ. เติบโตต่อเนื่อง รับยอดขายเด่น-เปิดโครงการใหม่หนุน แนะนำ “ซื้อ” ราคาเป้าหมาย 28 บ.
SPALI วิ่ง 3% โบรกชี้กำไรปี 65 แตะ 7.20 พันลบ. เติบโตต่อเนื่อง รับยอดขายเด่น-เปิดโครงการใหม่หนุน แนะนำ “ซื้อ” ราคาเป้าหมาย 28 บ.
11 เม.ย. 2565

ผู้สื่อข่าวรายงานว่าวันนี้ (11 เม.ย. 2565) ราคาหุ้น บริษัท ศุภาลัย จำกัด (มหาชน) หรือ SPALI ณ เวลา 15:20 น. อยู่ที่ระดับ 22.60 บาท เพิ่มขึ้น 0.70 บาท หรือ 3.20% โดยทำจุดสูงสุดที่ 22.80 บาท และทำจุดต่ำสุดที่ 21.90 บาท ด้วยมูลค่าการซื้อขาย 300.45 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (21 มี.ค.2565) ว่า นายไตรเตชะ ตั้งมติธรรม กรรมการผู้จัดการ SPALI เปิดเผยยอดขายสะสม เดือน ม.ค.-ก.พ. 2565 เติบโตขึ้นประมาณ 20% จากงวดเดียวกันของปีก่อน สอดคล้องกับการฟื้นตัวของเศรษฐกิจ ทั้งนี้ในช่วงที่ผ่านมายอดการเข้าเยี่ยมชมโครงการ (wali-in) ปรับตัวเพิ่มขึ้นอย่างชัดเจน โดยแผนงานในช่วงไตรมาส 1/2565 จะเปิดตัวโครงการใหม่ 8-9 โครงการ มูลค่ารวม 1.4 หมื่นล้านบาท แบ่งเป็นโครงการแนวราบ 7-8 โครงการ และคอนโด 1 โครงการ ซึ่งในช่วงที่ผ่านมาบริษัทฯ ได้เปิดตัวโครงการใหม่แล้ว 5 โครงการ ได้แก่ โครงการแนวราบ 4 โครงการ และคอนโด โครงการศุ ภาลัย ลอฟท์ รัชดา-วงศ์สว่าง ซึ่งได้รับการตอบรับที่ดี
ส่วนแผนการดำเนินงานปี 2565 บริษัทฯ ตั้งเป้ายอดขายไว้ที่ 2.80 หมื่นล้านบาท เพิ่มขึ้น 16% จากงวดเดียวกันของปีก่อน โดยปีนี้มีแผนเปิดตัวโครงการใหม่ 34 โครงการ มูลค่ารวม 4 หมื่นล้านบาท แบ่งเป็นแนวราบ 31 โครงการ และคอนโด 3 โครงการ
โดยทางฝ่ายวิจัยมองบวกต่อยอด presales เดือน ม.ค.-ก.พ.2565 เติบโตได้ดี 20% จากงวดเดียวกันของปีก่อน เนื่องจากมีการเปิดตัวคอนโดใหม่ที่ได้รับการตอบรับที่ดี โดยรวมยังคงสอดคล้องกับเป้าหมาย presales ทั้งปี 2565 ที่จะเติบโตเพิ่มขึ้น 16% จากงวดเดียวกันของปีก่อน
ทั้งนี้ทางฝ่ายวิจัยยังคงแนะนำ “ซื้อ ราคาเป้าหมาย 28 บาท โดยประเมินกำไรสุทธิปี 2565 จะทำสถิติสูงสุดใหม่ได้ต่อเนื่องที่ 7.20 พันล้านบาท เพิ่มขึ้น 2% จากงวดเดียวกันของปีก่อน โดยแนวโน้มกำไรไตรมาส 1/2565 มีแนวโน้มเติบโตจากงวดเดียวกันของปีก่อน จากความแข็งแกร่งของฐานกำไรที่ต่ำในปีก่อน และในงวดไตรมาส 1/2565 จะมีคอนโดใหม่เริ่มโอน 3 โครงการ